钦定古今图书集成/明伦汇编/闺媛典/第048卷 > 潘雍妻叶氏〈弟妇王氏父妾新葵附〉
## 钦定古今图书集成/明伦汇编/闺媛典/第048卷 > 潘雍妻叶氏〈弟妇王氏父妾新葵附〉

按《处州府志》：“叶氏名瑗，青田潘雍妻栝，丽水高溪人
也。父铣，徽州路教授，以亲老弃官归养，母亦青田潘
氏。叶幼颖悟，外家父爱之，因养外家，授以《孝经》《论语》
《女箴》、女训皆习焉。戊戌冬归雍事舅姑，尽妇道，处亲
戚，御婢仆，皆有理。至正间，瓯闽盗起，雍罄资募兵捍
御。参政石抹上其功，得授进义副尉、遂昌县主簿。连”
年困于兵，家用益乏。叶勤俭自持，凡义所当为者，必
相其夫成之，闻者无不以为贤。庚子冬，归宁母家。郡
被兵，从家人避于白岩。军兵抄掠者众，叶度不免，与
弟现妻王氏曰：“吾与汝俱生《诗》《书》家，义，不可受辱。”王
曰：“我志也。”兵至岩下，王将自经。叶曰：“山岩阴阻，完破
未可知。况有父母舅姑在，万一可保不死可也。”言未
既，军士突入，王曰：“事急矣！”遂自经。叶仓卒视室中，有
瓮巨甚，因溺瓮中。其父之妾破瓮出之，与其媵新葵
拥出砦门。叶不肯行，即投崖下死。《新葵》亦继之，时年
三十一。乡人并立祠祀焉。